Solskjær ikke bekymret etter salget av Vegard Forren
- Jeg er ikke bekymret. Vi merker selvsagt at Vegard har forlatt, for han var god både offensivt og defensivt, og har vært en bauta for oss i fem sesonger. Men vi har fire gode stoppere, blant andre Even Hovland som trolig er eliteseriens beste midtstopper. Han er på vei tilbake fra skade, sier Molde-manageren. I går så han laget sitt tape 1-3 mot polske Widzew Lodz, men et herlig frisparkmål av Etzaz Hussain varmet i alle fall i sesongpremieren. På treningsleiren her i Murcia er også Kristoffer Paulsen Vatshaug i opptrening etter skadeavbrekket, mens Børre Steenslid, som bare startet én seriekamp i fjor, er frisk og rask igjen.- Jeg hentet inn Børre Steenslid for to sesonger siden og Even i fjor fordi jeg trodde vi kom til å selge Vegard Forren da. Det skjedde ikke, så ble Even skadet. I hans fravær har Kristoffer stått frem og Magne Ødegaard (19) har også vist at han duger på dette nivået, sier Solskjær om Moldes midtstopperkvartett. Molde har budsjettert med spillersalg i 2013. Vegard Forrens overgang til Southampton er gjennomført, og Davy Claude Angan er på vei til en kinesisk klubb. - Nå har vi gjort det, sier Solskjær og konstaterer at salgene gir klubben handlingsrom selv om det er viktig for Molde-manageren at økonomien skal gå rundt i det lange løp.- Men det er ikke slik at jeg har 10 millioner kroner å bruke på en ny spiss. Sånn er det ikke. Vi skal ha «value for money». Jeg ser etter spillere som er sulten og som har lyst til å bli bedre - ikke de som drar til Molde for å tjene penger. - Var det viktig for dere å gjennomføre et så stort salg? - Det er ikke mange lag som selger spillere direkte til Premier League. Det er en kompliment i seg selv. Økonomisk er det alltid viktig. Klubber i Norge har ikke verdens beste økonomi, og når du selger spillere får du spillerom til å drive det sportslige. Du må ta et slag til å begynne med, men så kan du begynne å bygge deg opp igjen.
Ole Gunnar Solskjær (39) går ikke med på at Molde er svekket etter salget av landslagsstopper Vegard Forren.